《出三城留别幕中三判官》
唐代·刘复

翔禽托高柯，倦客念主人。恩义有所知，四海同一身。

况皆旷大姿，翰音见良辰。陈规佐武略，高视据要津。

常愿投素诚，今果得所申。金罍列四座，广厦无氛尘。

留连徂暑中，观望历数旬。河山险以固，士卒勇且仁。

饬装去未归，相追越城闉。愧无青玉案，缄佩永不泯。

作者简介：唐人。能诗。代宗大历中进士。德宗贞元中，官御史，分司东都。后官至水部员外郎。